《三黜诗》
宋代·吕陶

下惠为士师，子文乃令尹。仕也固不喜，黜之何尝愠。

直道宜少合，高风谅难泯。大抵君子心，惟义素藏韫。

进非为私谋，退亦为道隐。顾彼荣与辱，于吾不加损。

我公天下贤，许国以诚悃。危言屡启纳，大事费量忖。

审如秦和医，良剂起疾疢。工如鲁匠斲，钜木赴绳准。

昔尝迁九江，谁谓去途窘。又尝谪蕲水，恬然泛惊濆。

于今已三黜，去就决不混。远视前世贤，并驱而齐轸。

大敌众所畏，未战势自殒。惟公鼓而前，万旅悚兵楯。

晚节人所重，半道或凋陨。惟公久益壮，千古激忠愤。

大明方乘离，元老反遇遁。得丧未易言，所系在邦本。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。